CELEX: 32011D0339
Language: et
Date: 2011-05-27 00:00:00
Title: 2011/339/EL: Nõukogu otsus, 27. mai 2011 , millega kehtestatakse Euroopa Liidu võetav seisukoht toiduabi komitees 1999. aasta toiduabi konventsiooni kehtivusaja pikendamise kohta

15.6.2011   
            
            
               ET
            
            
               Euroopa Liidu Teataja
            
            
               L 156/5
            
         NÕUKOGU OTSUS,
   27. mai 2011,
   millega kehtestatakse Euroopa Liidu võetav seisukoht toiduabi komitees 1999. aasta toiduabi konventsiooni kehtivusaja pikendamise kohta
   (2011/339/EL)
   EUROOPA LIIDU NÕUKOGU,
   võttes arvesse Euroopa Liidu toimimise lepingut, eriti artikli 214 lõiget 4 koostoimes artikli 218 lõikega 9,
   võttes arvesse Euroopa Komisjoni ettepanekut
   ning arvestades järgmist:
   
               (1)
            
            
               Euroopa Ühendus sõlmis 1999. aasta toiduabi konventsiooni nõukogu otsusega 2000/421/EÜ (1). Toiduabi konventsiooni kehtivusaega on pikendatud mitmete toiduabi komitee otsustega.
            
         
               (2)
            
            
               Kehtiv toiduabi konventsioon kaotab kehtivuse 30. juunil 2011 ja selle uuendamist käsitletakse 2011. aasta juunis toimuval toiduabi komitee istungil.
            
         
               (3)
            
            
               Toiduabi konventsiooni XXV artikli punkti b kohaselt saab selle kehtivusaega pikendada tingimusel, et samaks ajavahemikuks jääb kehtima ka 1995. aasta teraviljakaubanduse konventsioon. Teraviljakaubanduse konventsioon kehtib kuni 30. juunini 2011 ja liit on võtnud nõukogu otsusega 2011/224/EL (2) rahvusvahelises teraviljanõukogus seisukoha, mis toetab selle kehtivusaja pikendamist. Rahvusvaheline teraviljanõukogu peaks tegema otsuse kehtivusaja pikendamise kohta 6. juunil 2011.
            
         
               (4)
            
            
               Toiduabi komitee liikmed leppisid 14. detsembril 2010 toimunud 103. istungil kokku, et toiduabi konventsiooni kehtivusaja pikendamist käsitletakse enne selle kehtivusaja lõppu. Liit võttis seisukoha, et ta hakkab töötama selle nimel, et 2011. aasta juunis võetaks vastu otsus toiduabi konventsiooni tuleviku kohta, ja et uued ametlikud läbirääkimised võivad alata kohe, ilma et see mõjutaks 2011. aasta juunis teatavaks tehtavat ametlikku seisukohta.
            
         
               (5)
            
            
               Lisaks leppisid toiduabi komitee liikmed kokku mitmevooruliste uute ametlike läbirääkimiste alustamises toiduabi konventsiooni üle.
            
         
               (6)
            
            
               Liidu eesmärk on, et toiduabi komitee liikmed viiksid toiduabi konventsiooni uued läbirääkimised lõpule ja saavutaksid kokkuleppe uue toiduabi konventsiooni tekstis enne 2011. aasta juunis toimuvat toiduabi komitee istungit.
            
         
               (7)
            
            
               2011. aasta juunis Londonis toimuvaks toiduabi komitee istungiks peab liit valmistama ette ühise seisukoha kaheks võimalikuks stsenaariumiks:
               
                           a)
                        
                        
                           uued läbirääkimised toiduabi konventsiooni üle on enne 2011. aasta juunis toimuvat toiduabi komitee istungit lõppfaasis. Sel juhul on väga asjakohane pikendada toiduabi konventsiooni kehtivusaega veel ühe aasta võrra, et vältida tühimikku kehtiva toiduabi konventsiooni ja uue konventsiooni jõustumise vahel, või
                        
                     
                           b)
                        
                        
                           uued läbirääkimised toiduabi konventsiooni üle ei ole enne 2011. aasta juunis toimuvat toiduabi komitee istungit lõppfaasis. Sel juhul ei ole toiduabi konventsiooni kehtivusaja pikendamine veel üheks aastaks asjakohane ning komisjon peaks vastavalt 1999. aasta toiduabi konventsiooni menetluseeskirjade eeskirjale 13 olema liidu ja selle liikmesriikide nimel ametlikult vastu toiduabi komitees toiduabi konventsiooni kehtivusaja pikendamist toetava konsensuse saavutamisele.
                        
                     
         
               (8)
            
            
               Seda, kas uued läbirääkimised toiduabi konventsiooni üle on jõudnud lõppfaasi või mitte, tuleks hinnata enne 2011. aasta juunis toimuvat toiduabi komitee istungit nõukogu humanitaar- ja toiduabi töörühmas (COHAFA), mis täidab toiduabi konventsiooni läbirääkimistes aluslepingu artikli 218 lõikes 4 osutatud komitee ülesandeid.
            
         
               (9)
            
            
               Seepärast tuleks toiduabi komitees liitu esindavale komisjonile anda volitus kas toetada toiduabi konventsiooni kehtivusaja pikendamist ühe aasta võrra, s.o 30. juunini 2012, või olla vastu toiduabi komitees kehtivusaja pikendamist toetavale konsensusele,
            
         ON VASTU VÕTNUD KÄESOLEVA OTSUSE:
   Artikkel 1
   Liidu seisukoht toiduabi komitees on üks järgmistest:
   
               a)
            
            
               hääletada toiduabi konventsiooni kehtivusaja veel ühe aasta võrra pikendamise poolt, s.o 30. juunini 2012, tingimusel et uued läbirääkimised kõnealuse konventsiooni üle on enne 2011. aasta juunis toimuvat toiduabi komitee istungit lõppfaasis, ja et 1995. aasta teraviljakaubanduse konventsioon jääb kehtima samaks ajavahemikuks, või
            
         
               b)
            
            
               olla vastavalt 1999. aasta toiduabi komitee menetluseeskirja eeskirjale 13 vastu toiduabi komitees toiduabi konventsiooni kehtivusaja pikendamist toetava konsensuse saavutamisele, kui uued läbirääkimised toiduabi konventsiooni üle ei ole enne 2011. aasta juunis toimuvat toiduabi komitee istungit lõppfaasis.
            
         Artikkel 2
   Komisjonile antakse volitus väljendada kõnealust seisukohta toiduabi komitees.
   
      Brüssel, 27. mai 2011
      
         
            Nõukogu nimel
         
         
            eesistuja
         
         NYITRAI Zs.
      
   
   
      (1)  EÜT L 163, 4.7.2000, lk 37.
   
      (2)  ELT L 94, 8.4.2011, lk 28.